CELEX: 62007CJ0443
Language: da
Date: 2008-12-22 00:00:00
Title: Domstolens Dom (Anden Afdeling) af 22. december  2008. # Isabel Clara Centeno Mediavilla m.fl. mod Kommissionen for De Europæiske Fællesskaber. # Appel - tjenestemandsvedtægten - ulovlighedsindsigelse vedrørende artikel 12, stk. 3, i bilag XIII om indplacering af tjenestemænd, der ansættes efter den 1. maj 2004 - høring af Vedtægtsudvalget - overholdelse af velerhvervede rettigheder og ligebehandlingsprincippet. # Sag C-443/07 P.

DOMSTOLENS DOM (Anden Afdeling)
      22. december 2008
      
      Sag C-443/07 P
      
      Isabel Clara Centeno Mediavilla m.fl.
      mod
      Kommissionen for De Europæiske Fællesskaber 
      »Appel – tjenestemandsvedtægten – ulovlighedsindsigelse vedrørende artikel 12, stk. 3, i bilag XIII om indplacering af tjenestemænd, der ansættes efter den
         1. maj 2004 – høring af Vedtægtsudvalget – overholdelse af velerhvervede rettigheder og ligebehandlingsprincippet«
      
      Angående: Appel af dom afsagt af Retten i Første Instans den 11. juli 2007, Centeno Mediavilla m.fl. mod Kommissionen (sag T-58/05,
         Sml. II, s. 2523), med påstand om ophævelse af denne dom.
      
      Udfald: Appellen forkastes.
      
      Sammendrag
      1.        Tjenestemænd – vedtægten – forordning om ændring af vedtægten – udarbejdelsesprocedure – høring af Vedtægtsudvalget
      (Art. 283 EF; tjenestemandsvedtægten, art. 10, stk. 2; bilag XIII, art. 12, stk. 3)
      2.        Tjenestemænd – ansættelse – udnævnelse i lønklasse – indførelse af en ny karrierestruktur ved forordning nr. 723/2004 – overgangsbestemmelser
            om indplacering i lønklasse
      (Tjenestemandsvedtægten, art. 3 og 31; bilag XIII, art. 12, stk. 3; Rådets forordning nr. 723/2004)
      3.        Tjenestemænd – ansættelse – udnævnelse i lønklasse – indførelse af en ny karrierestruktur ved forordning nr. 723/2004 – overgangsbestemmelser
            om indplacering i lønklasse
      (Tjenestemandsvedtægten, bilag XIII, art. 12, stk. 3; Rådets forordning nr.  723/2004)
      4.        Tjenestemænd – ansættelse – udnævnelse i lønklasse – indførelse af en ny karrierestruktur ved forordning nr. 723/2004 – overgangsbestemmelser
            om indplacering i lønklasse
      (Tjenestemandsvedtægten, bilag XIII, art. 12, stk. 3; Rådets forordning nr. 723/2004)
      1.        Ordlyden af vedtægtens artikel 10, der fastsætter, at der skal oprettes et Vedtægtsudvalg, som skal høres om alle forslag
         til ændring af vedtægten, og som kan formulere forslag inden for rammerne af en sådan ændring, er klart uforenelig med en
         restriktiv fortolkning. Kommissionen er forpligtet til på ny at høre dette udvalg inden Rådets vedtagelse af de pågældende
         bestemmelser, når ændringer til et vedtægtsforslag væsentligt ændrer forslagets indhold, mens en sådan forpligtelse ikke foreligger
         med hensyn til punktuelle ændringer med begrænset virkning. Spørgsmålet, om en ændring er væsentlig, skal bedømmes ud fra
         de ændrede bestemmelsers indhold og stilling i hele den dispositive del, og ikke ud fra de individuelle konsekvenser, disse
         kan have på de berørte tjenestemænd.
      
      I den forbindelse er den ændring af lønklassen A7 til lønklasse A*6, som følger af den karriereændring, der blev indført af
         fællesskabslovgiver den 1. maj 2004, og som oprindeligt var blevet fastsat i den bestemmelse, der nu er vedtægtens artikel
         12, stk. 3, i bilag XIII, ikke væsentlig, da den udgør et supplement til nævnte karriereændring, som må bedømmes ud fra hele
         opbygningen og hele perspektivet i en fortløbende ændring af karriere. Da denne ændring ikke afviger væsentligt fra den tekst,
         der var blevet forelagt Vedtægtsudvalget – som således har kunnet udtale sig om muligheden for at overveje en forskel i lønklasser
         ved ansættelse mellem de tjenestemænd, der havde bestået de udvælgelsesprøver, som var afsluttet før vedtægtsændringen trådte
         i kraft, og som var blevet ansat før denne dato, og de tjenestemænd, der var blevet ansat efter denne dato – var det ikke
         nødvendigt at høre udvalget på ny.
      
      2.        De ansøgere, der har bestået en udvælgelsesprøve, og som er opført på en egnethedsliste, har ikke i denne egenskab erhvervet
         nogen ret til at blive udnævnt, men har alene mulighed herfor, og deres indplacering i lønklasse er underlagt deres udnævnelse,
         som henhører under ansættelsesmyndighedens skøn. Det følger heraf, at de ansøgere, der har bestået en udvælgelsesprøve, og
         som er blevet opført på en egnethedsliste før den 1. maj 2004 – som er datoen for ikrafttrædelsen af forordning nr. 723/2004
         om ændring af tjenestemandsvedtægten og den ordning, der finder anvendelse på de øvrige ansatte – men som udnævnes til tjenestemænd
         på prøve efter denne dato, ikke kan gøre en velerhvervet ret gældende, og – i stedet for anvendelsen af de nye kriterier for
         indplacering, der er fastsat ved denne forordning – kræve overholdelse af den indplacering i lønklasse, der fremgik af meddelelsen
         om udvælgelsesprøve, da den situation, der ville medføre, at de havde krav på, at bestemte ansættelsesbetingelser skulle overholdes,
         endnu ikke var afsluttet, før nævnte forordning trådte i kraft. Disse overvejelser gælder ligeledes for de personer, der var
         blevet ansat som tjenestemænd på prøve før den 1. maj 2004, men som blev udnævnt til tjenestemænd efter denne dato.
      
      Skønt de ansøgere, der har bestået en udvælgelsesprøve, af vedtægtens artikel 31, stk. 1, principielt kan udlede et krav om,
         at de indplaceres i lønklassen for den ansættelsesgruppe, der er anført i meddelelsen om udvælgelsesprøve, kan denne bestemmelse
         kun finde anvendelse på bestående ret, da den ikke kan forpligte ansættelsesmyndigheden til at vedtage en afgørelse, der strider
         imod vedtægten i den affattelse, der er ændret af fællesskabslovgiver, og som derfor er retsstridig. Artikel 12, stk. 3, i
         vedtægtens bilag XIII kan som særlig overgangsbestemmelse udgøre en undtagelse fra den almindelige bestemmelse i vedtægtens
         artikel 31, der finder anvendelse på en bestemt gruppe tjenestemænd.
      
      3.        Lovgiver har med vedtagelsen af artikel 12, stk. 3, i vedtægtens bilag XIII – som medfører en forskel i behandlingen af tjenestemænd,
         der har bestået den samme udvælgelsesprøve, og som er blevet ansat henholdsvis før og efter den 1. maj 2004, som er datoen
         for ikrafttrædelsen af den ændring, der blev indført ved forordning nr. 723/2004 om ændring af tjenestemandsvedtægten og den
         ordning, der finder anvendelse på øvrige ansatte – ikke tilsidesat ligebehandlingsprincippet, da forskelsbehandlingen vedrører
         tjenestemænd, der ikke tilhører én og samme gruppe. De tjenestemænd, der er blevet ansat efter den 1. maj 2004, befinder sig
         nemlig ikke i den samme retlige situation som de tjenestemænd, der er blevet ansat før denne dato, da de på tidspunktet for
         vedtægtsændringens ikrafttræden – modsat de tjenestemænd, der allerede var ansat – kun havde en mulighed for at blive udnævnt.
         En sådan forskel i behandlingen hviler desuden på et objektivt kriterium, der er uafhængigt af fællesskabslovgivers vilje,
         nemlig den ansættelsesdato, som ansættelsesmyndigheden fastsætter. Hertil kommer, at fællesskabslovgiver – ved afvejningen
         af de forskellige tjenestemandsgruppers interesser inden for rammerne af den gradvise indførelse af de nye vedtægtsbestemmelser
         – lovligt kunne bestemme, at ansættelse af tjenestemænd, som havde bestået udvælgelsesprøver, der var afholdt før den 1. maj
         2004, men som var ansat efter denne dato, skulle ske i henhold til den nye ordning, og samtidig behandle disse personer fordelagtigere
         end tjenestemænd, der havde bestået udvælgelsesprøver, som blev afholdt efter den 1. maj 2004, og som efterfølgende blev ansat.
      
      Kriterierne for indplacering, der er angivet i artikel 12, stk. 3, i vedtægtens bilag XIII, indebærer heller ikke forskelsbehandling
         på grundlag af alder, da de åbenbart ikke vedrører alderen hos de udvalgte ansøgere fra de pågældende udvælgelsesprøver, og
         desuden – med hensyn til gruppe A – indeholder en forskel mellem den laveste lønklasse A*5 (tidligere A8) og den højere lønklasse
         A*6 (tidligere A7/A6).
      
      4.        De ansøgere, der havde bestået udvælgelsesprøverne og var opført på egnethedslisterne før den 1. maj 2004, der er datoen for
         ikrafttrædelsen af forordning nr. 723/2004 om ændring af tjenestemandsvedtægten og ordningen, der finder anvendelse på de
         øvrige ansatte, men som blev udnævnt til tjenestemænd på prøve efter denne dato, kan ikke påberåbe sig de oplysninger, de
         har modtaget fra administrationen før deres udnævnelse med hensyn til deres indplacering i henhold til de kriterier, der fremgår
         af meddelelserne om udvælgelsesprøver, der dog var fremsat med forbehold om muligheden for, at der kunne blive forslået en
         ansættelse på grundlag af de nye vedtægtsbestemmelser, til at anfægte lovligheden af de nævnte bestemmelser, på grundlag af
         hvilke afgørelserne om udnævnelse endeligt blev vedtaget. Selv om sådanne oplysninger fra administrationen kunne anses for
         at være præcise løfter, der kunne begrunde en berettiget forventning hos adressaterne, kan de berørte ikke under henvisning
         til princippet om beskyttelsen af den berettigede forventning anfægte anvendelsen af en ny bestemmelse, navnlig ikke på et
         område, hvor lovgiver råder over et vidt skøn. Administrationens handlinger kan ikke begrænse lovgivers handlingsmargin og
         heller ikke udgøre en målestok for lovligheden, som denne skal overholde.